text: Kommune indfører total grillforbud på populær strand
  01 august 2018 kl. 08.30
  Kolding Kommune strammer afbrændingsforbuddet, så brug af alle former grill nu er forbudt på hele Løverodde Strand ved Sdr. Stenderup
  Siden afbrændingsforbuddet i Trekantområdet trådte i kraft, har brug af grill været tilladt på fast ubrændbart underlag, men nu er det slut med at grille på Løverodde Strand. Det oplyser kommunen i en pressemeddelelse. 
  - Stranden ved Løverodde Strand er meget smal, vegetationen er knastør, og i det gode vejr er der tit mange gæster ved stranden. Derfor er det ikke længere forsvarligt at grille ved Løverodde Strand – heller ikke selv om man er forsigtig og placerer grillen på et fast, ubrændbart underlag. På de øvrige strande er reglerne uændrede, siger skov- og landskabsingeniør Michael Tornbjerg Nielsen, Kolding Kommune.
  Beslutningen om at forbyde brug af grill på Løverodde Strand er truffet, efter at Kolding Kommune har været i dialog med Trekantområdets Brandvæsen og Naturstyrelsen.
  